Szexuális zaklatás állhat a dél-afrikai rasszista vezető meggyilkolásának hátterében
Vizsgálatot indított a dél-afrikai rendőrség annak tisztázására, hogy a fehér felsőbbrendűséget hirdető Eugene Terreblanche szexuálisan zaklatta-e két fekete farmmunkását, mielőtt meggyilkolták - jelentette hétfőn a BBC brit közszolgálati tévé.
A BBC honlapján közölt beszámoló szerint az egyik vádlott védőügyvédje azt állítja, Terreblanche legalább az egyik farmmunkással megpróbált nemi kapcsolatot létesíteni.
Terreblanche holttestét április 3-án találták meg ventersdorpi farmján, lehúzott nadrággal. A rasszista vezetőt agyonverték gyilkosai.
A rendőrség először azt közölte, hogy a 69 éves Terreblanche-t két alkalmazottja kifizetetlen bére miatt ölte meg. A bűnüldözők most azonban annak lehetőségét is vizsgálják, hogy a gyilkosság önvédelemből történt-e.
Jan Mabula tábornok, a dél-afrikai rendőrség elit bűnügyi nyomozói részlegének tartományi vezetője megerősítette a City Press című újság azon értesülését, amely szerint a gyanúsítottak ruháit igazságügyi szakértői vizsgálatnak vetik alá.
Terreblanche meggyilkolásával egy 15 éves és egy 28 éves fekete farmmunkást vádolnak.
Ez utóbbi védőügyvédje elmondta, hogy a rasszista vezető elleni támadást nemi zaklatás váltotta ki. Az ügyvéd szerint Terreblanche nagy mennyiségű alkoholt adott a vádlottaknak, mielőtt megpróbált nemi kapcsolatot létesíteni "egyikükkel vagy mindkettővel".
A másik vádlott ügyvédje nem nyilatkozott a szodómiával kapcsolatos gyanú ügyében.
Terreblanche 1973-ban alapította meg az Afrikáner Ellenállási Mozgalmat (Afrikaaner Weerstandbeweging - AWB), amely hosszú időn át a fajüldöző rezsim megmentéséért küzdött. Az utóbbi időben az AWB céljául tűzte ki, hogy önálló búr államot hoz létre a Dél-afrikai Köztársaság területén. A fajgyűlölő mozgalom jelképe kísértetiesen hasonlít a náci Németország zászlajára: vörös alapon egy nagy fehér körben horogkeresztre emlékeztető, de három szárú fekete jel látható.
Dél-Afrika zaklatás szexuális bűncselekmény bűnügy